CELEX: 62013CN0479
Language: et
Date: 2013-09-06 00:00:00
Title: Kohtuasi C-479/13: 6. septembril 2013 esitatud hagi — Euroopa Komisjon versus Prantsuse Vabariik

23.11.2013   
            
            
               ET
            
            
               Euroopa Liidu Teataja
            
            
               C 344/46
            
         6. septembril 2013 esitatud hagi — Euroopa Komisjon versus Prantsuse Vabariik
   (Kohtuasi C-479/13)
   2013/C 344/80
   Kohtumenetluse keel: prantsuse
   
      Pooled
   
   
      Hageja: Euroopa Komisjon (esindajad: F. Dintilhac ja C. Soulay)
   
      Kostja: Prantsuse Vabariik
   
      Hageja nõuded
   
   
               —
            
            
               tuvastada, et kuna Prantsuse Vabariik on e-raamatute suhtes kohaldanud vähendatud käibemaksumäära, siis on Prantsuse Vabariik rikkunud kohustusi, mis tulenevad käibemaksudirektiivi (1) artiklitest 96 ja 98 koosmõjus selle direktiivi II ja III lisaga ning direktiivi rakendusmäärusega (2);
            
         
               —
            
            
               mõista kohtukulud välja Prantsuse Vabariigilt.
            
         
      Väited ja peamised argumendid
   
   Komisjon esitab oma hagi põhjendamiseks üheainsa väite, mille kohaselt ei ole käibemaksudirektiiviga kooskõlas siseriiklikud õigusnormid, mille kohaselt kohaldatakse e-raamatu tarnetele alates 1. jaanuarist 2012 7 % vähendatud maksumäära ja alates 1. jaanuarist 2013 5,5% maksumäära.
   Komisjon märgib, et käibemaksudirektiivi artikli 98 lõike 2 esimese lõigu kohaselt kohaldatakse vähendatud käibemaksumäärasid üksnes direktiivi III lisas nimetatud kaubatarnete ja teenuste suhtes. Ent käibemaksudirektiivi III lisa 6. rühmas ei ole mainitud, et e-raamatute tarnete suhtes võib kohaldada vähendatud käibemaksumäära. Komisjon järeldab sellest, et vastavalt käibemaksudirektiivi artiklile 96 tuleb e-raamatute tarnetele seega kohaldada harilikku käibemaksumäära. Komisjoni sõnul kinnitab seda ka artikli 98 lõike 2 teine lõik, mis välistab sõnaselgelt vähendatud käibemaksumäärade kohaldamisalast elektrooniliselt osutatud teenused. Viimaseks märgib komisjon oma hagi põhjendamiseks, et käibemaksukomitee võttis 9. veebruaril 2011 ühehäälselt vastu suunised, mille kohaselt ei ole vähendatud käibemaksumäärad kohaldatavad e-raamatute tarnetele.
   
      (1)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, lk 1).
   
      (2)  Nõukogu 15. märtsi 2011. aasta rakendusmäärus (EL) nr 282/2011, millega sätestatakse ühist käibemaksusüsteemi käsitleva direktiivi 2006/112/EÜ rakendusmeetmed (ELT L 77, lk 1).